b'\n_START_ARTICLE_\nVbrizgavanje vode v motor\n_START_PARAGRAPH_\nVbrizgavanje vode v motor je tehnika, ki se uporablja za pove\xc4\x8danje mo\xc4\x8di motorjev z notranjim zgorevanjem. Lahko se uporablja na batnih (bencinskih ali dizelskih) ali pa turbinskih motorjih. Naprava deluje tako, da vbrizga vodo v me\xc5\xa1anico gorivo/zrak. Voda zmanj\xc5\xa1a temperaturo in ne pride do "vro\xc4\x8dih" to\xc4\x8dk, ki bi lahko povzro\xc4\x8dile nepravilen v\xc5\xbeig (klenkanje) ali pa predetonacije. Voda omogo\xc4\x8da vbrizg ve\xc4\x8djih koli\xc4\x8din goriva/zrak in tako motor razvija ve\xc4\x8djo mo\xc4\x8d. Vbrizg vode zmanj\xc5\xa1a emisije du\xc5\xa1ikovih oksidov (NO\xcb\xa3), v nekateih primerih tudi ogljikovega monoksida (CO)._NEWLINE_Vbrizg vode se je uporabljal za pove\xc4\x8danje mo\xc4\x8di batnih letalskih motorjev npr. pri vzletu ali zra\xc4\x8dnih dvobojih. Se pa veliko uporablja tudi v moto\xc5\xa1portih, npr. dirke v pospe\xc5\xa1evanju. V bencinskih motorji se vbrizg vode velikokrat uporablja skupaj s turboplnilnikom ali pa mehansko gnanim polnilnikom._NEWLINE_Velikokrat se uporablja tudi me\xc5\xa1anico vode in alkohola (pribli\xc5\xbeno 50/50), v nekaterih primerih tudi me\xc5\xa1anico voda/metanol (MW 50: (Methanol-Wasser 50/50)_NEWLINE_Vbrizg vode se je uporabljal tudi na zgodnjih reaktivnih letalskih motorjih. V tem primeru ni bil namen prepre\xc4\x8diti detonacije, ampak pove\xc4\x8dati potisk motorja. Vodo se je vbrizgalo pred kompresorjem ali pa pred zgorevalno komoro. Voda pove\xc4\x8da maso in tako motor ustvarja ve\xc4\x8dji potisk, voda hkrati tudi hladi turbino. Na sodobnih turboventilatorskih motorjih, ki so grajeni iz bolj naprednih materialov, se ne uporablja ve\xc4\x8d vbrizgavanja vode. Vbrtizg vode se je uproabljal tudi na nekaterih turbogrednih motorjih, ki so poganjali helikopterje.'